יוסי בכר (קצין)

יוסי בכר (נולד ב-9 באפריל 1964) הוא קצין צבא בדרגת אלוף המכהן כסגן מפקד פיקוד הדרום במילואים מאז פרוץ מלחמת חרבות ברזל. בתפקידו האחרון בקבע כיהן כמפקד הגיס המטכ"לי. שימש גם כמפקד אוגדת עזה, כמפקד עוצבת הגליל, כמפקד חטיבת הצנחנים, כמפקד גדוד 101, כמפקד יחידת מגלן וכמפקד סיירת צנחנים.

ביוגרפיה
בכר נולד ברחובות, גדל והתחנך בקיבוץ בארי. בשנת 1983 התגייס לצה"ל והתנדב לצנחנים לגדוד הנח"ל המוצנח. שם עבר מסלול הכשרה כלוחם, את קורס מ"כים חי"ר וקורס קציני חי"ר. עם סיום קורס הקצינים שב לצנחנים כמפקד מחלקה בגדוד הנח"ל המוצנח ושירת בגדוד עד תפקיד מפקד פלוגה. בשנת 1988 שירת כמפקד פלוגה בבה"ד 1 ומיולי 1989 עד פברואר 1992 שירת כמפקד פלחה"ן צנחנים.

לאחר תקופת לימודים במכללה לפיקוד ומטה ותואר ראשון בהיסטוריה באוניברסיטת תל אביב, התמנה בשנת 1994 למפקד סיירת צנחנים. בתקופתו ביצעה הסיירת מספר מבצעים מוצלחים בדרום לבנון, ובבולט שבהם, מבצע גוף חימום, הרגה שישה מחבלים מן המארב ללא נפגעים. לאור ההצלחה הרבה של הסיירת בתקופת פיקודו, הוקמה יחידת אגוז המחודשת, שהתבססה על צורת הלחימה שהוא עזר בפיתוחה. למרות הפעילות המבצעית האינטנסיבית, לא נהרג בתקופתו אף חייל מאש אויב. הסיירת בהובלתו שינתה את תפיסת עולמה הקודמת, ולמדה לעבוד בשטח אויב בתקופות זמן ארוכות.

ב-1996 מונה למפקד גדוד 101, ובהמשך פיקד על בסיס האימונים של חטיבת הצנחנים. בשנים 1999 עד 2001 פיקד על יחידת מגלן. בתקופה זו השתתף בפעילויות רבות בלחימה ברצועת הביטחון מול חזבאללה. ב-2001 קודם לדרגת אלוף-משנה ומונה למפקד חטיבת המילואים 55, במקביל ללימודי משפטים במרכז הבינתחומי הרצליה. בכר פיקד על החטיבה במבצע חומת מגן והוביל אותה בכיבוש טולכרם וסביבתה וקבאטיה ללא נפגעים.

ב-2003 נהרג בפיגוע בציר המתפללים מפקד חטיבת יהודה אל"ם דרור וינברג שהיה צפוי להתמנות למפקד חטיבת הצנחנים, בעקבות זאת הוחלט למנות את בכר למפקד חטיבת הצנחנים. בכר הוביל אותה בלחימה באינתיפאדה השנייה נגד הטרור הפלסטיני, בין היתר במבצע אישית לוחצת בשכם, שבמהלכו הרגו חייליו כ-11 מחבלים מבוקשים ופגעו ברבים נוספים. את תפקידו סיים ב-9 באוקטובר 2005. ב-20 באוגוסט 2006 הועלה לדרגת תא"ל ומונה לקצין חי"ר וצנחנים ראשי. לאחר מלחמת לבנון השנייה, בעקבות התפטרותו של גל הירש, התמנה למפקד זמני של עוצבת הגליל ולאחר מספר חודשים שב לתפקידו הקודם. בנובמבר 2010 מונה למפקד אוגדת עזה. ביולי 2012 פיקד על כוחות האוגדה בסיכול חדירת מחבלים מסיני אשר השתלטו על נגמ"שים של הצבא המצרי בכוונה לבצע פיגוע באזור מעבר כרם שלום. בכר כיהן בתפקיד עד נובמבר 2012. לאחר מבצע עמוד ענן מונה בכר לנציג צה"ל בשיחות עם נציגי המודיעין המצרי אשר שימשו כמתווכים בשיחות העקיפות מול חמאס על תנאי הפסקת האש. בספטמבר 2013 מונה למפקד קורס מפקדי פלוגות ומפקדי גדודים.

ב-2 בספטמבר 2014 הועלה לדרגת אלוף ומונה למפקד הגיס המטכ"לי. במסגרת תפקידו ריכז את תחקירי פעולת כוחות צה"ל במבצע צוק איתן. ב-29 בספטמבר 2016 מונה במקביל למפקד בית-הספר לפיקוד, שליטה ומטה מבצעי. במאי 2018 מונה במקביל לסגן מפקד פיקוד הדרום במסגרת התמודדות צה"ל עם העימותים בגבול ישראל–רצועת עזה. באוקטובר 2018 החליפו אלוף מוטי ברוך כמפקד הגיס המטכ"לי ובכר פרש משירות קבע בצה"ל. בשירות המילואים משרת כסגן מפקד פיקוד הדרום.

בשנת 2020 הצטרף לתנועת "הביטחוניסטים". באפריל 2020 מונה בכר לטיפול במשבר הקורונה בעיר ביתר עילית, תפקיד אותו מילא במשך חודש, עד להורדת מספר הנדבקים לאפס.

ב-7 באוקטובר 2023 נרצחה אימו גאולה בידי מחבלי חמאס שביצעו טבח בקיבוץ בארי. בכר, ששהה בביתו באותו בוקר, הצטייד בנשק של חבר כיתת הכוננות שלא היה בביתו, ויצא לנסות לחלץ חבר קיבוץ שנפצע מירי במחבלים. יחד עם בן קיבוץ נוסף, רמי גולד, נלחם במשך שעות במחבלים שחדרו לקיבוץ. השניים התמקמו בעמדה מוסווית ומשם צלפו במחבלים שתקפו את הקיבוץ. להערכתם הם פגעו בכ-15 מחבלי חמאס שחדרו לקיבוץ. בראיון עמו הודה כי לא העלה על דעתו כי אירוע כזה יכול להתרחש וכי הוא "עמוק בקונספציה" (שכשלה). בהמשך, במהלך מלחמת חרבות ברזל המשיך לשרת כסגן מפקד פיקוד דרום, והשתתף בתכנון ובפיקוד של התמרון היבשתי שביצעו כוחות הפיקוד ברצועת עזה.

חיים אישיים
בכר נשוי ואב לשישה. הוא תושב קיבוץ בארי. אימו גאולה, תושבת בארי, נרצחה בטבח שבעה באוקטובר.

בנו נשוי לנכדתו של הרב דוב ליאור.

ב-1 בנובמבר 2025 לאחר החזרת גופתו של סהר ברוך חשף בכר כי הוא בן אחותו.

קישורים חיצוניים

 .
 .
 , ריאיון עם הקחצ"ר היוצא יוסי בכר.
 פלורית שויחט, תא"ל יוסי בכר נכנס לתפקידו כמאו"ג עזה, באתר צה"ל, 11 בנובמבר 2010.
 .
 .
 .
 .
 .
 .
 עמרי אסנהיים, יהיה טוב - השבת השחורה של האלוף יוסי בכר, כאן 11, 12 בנובמבר 2023

 הערות שוליים 

קטגוריה:מפקדי סיירת צנחנים
קטגוריה:מפקדי יחידת מגלן
קטגוריה:מפקדי חטיבה 55
קטגוריה:מפקדי קורס מפקדי פלוגות ומפקדי גדודים
קטגוריה:קציני חיל רגלים וצנחנים ראשיים
קטגוריה:מפקדי חטיבת הצנחנים
קטגוריה:מפקדי עוצבת הגליל
קטגוריה:מפקדי אוגדת עזה
קטגוריה:מפקדי גייסות בצה"ל
קטגוריה:אלופי צה"ל
קטגוריה:מפקדי גדוד 101
קטגוריה:חברי הביטחוניסטים
קטגוריה:בארי: אישים
קטגוריה:יתומי פעולות האיבה
קטגוריה:מלחמת חרבות ברזל: אישים
קטגוריה:בוגרי אוניברסיטת תל אביב
קטגוריה:בוגרי אוניברסיטת חיפה
קטגוריה:בוגרי המרכז הבינתחומי הרצליה: משפטים
קטגוריה:ישראלים שנולדו ב-1964